JMART บิ๊กล็อต 2 วัน 1.46 พันลบ. ดึง “กองทุนไทย-เทศ” ถือหุ้น ตอกย้ำธุรกิจแกร่ง
บิ๊กล็อต JMART โผล่ 2 วัน กว่า 54 ล้านหุ้น มูลค่ารวม 1.46 พันลบ. ดึงกองทุนไทยและต่างชาติเข้าถือหุ้น ตอกย้ำความเชื่อมั่นธุรกิจเติบโตแกร่ง เพิ่มความมั่นใจนักลงทุน
บิ๊กล็อต JMART โผล่ 2 วัน มูลค่ารวม 1.46 พันลบ. ดึงกองทุนไทยและต่างชาติเข้าถือหุ้น ช่วยตอกย้ำความเชื่อมั่นธุรกิจเติบโตแกร่ง
16 ก.พ. 2566

ผู้สื่อข่าวรายงานว่า วันนี้ (16 ก.พ.66) มีรายการสรุปซื้อขายกระดานรายใหญ่ (Big lot) ของหุ้นบริษัท เจ มาร์ท จำกัด (มหาชน) หรือ JMART จำนวน 4 รายการ มีปริมาณ 40,025,400 หุ้น มูลค่ารวม 1.1 พันล้านบาท ราคาเฉลี่ย 26.50 บาทต่อหุ้น ซึ่งเป็นราคาต่ำกว่ากระดานซื้อขาย 10.17% จากราคาหุ้น JMART ปิดตลาดวันนี้อยู่ที่ 29.50 บาท บวก 1 บาท หรือ 3.51% สูงสุดที่ระดับ 30.75 บาท ต่ำสุดที่ระดับ 28 บาท ด้วยมูลค่าซื้อขาย 1.92 พันล้านบาท
ขณะเดียวกันวานนี้ JMART มีรายงานบิ๊กล็อตจำนวน 1 รายการ มีปริมาณ 14,000,000 หุ้น มูลค่ารวม 399 ล้านบาท ในราคาเฉลี่ย 28.50 บาทต่อหุ้น ดังนั้น 2 วัน JMART มีรายการบิ๊กล็อตรวมจำนวน 54,025,400 หุ้น มูลค่ารวมทั้งสิ้น 1.46 พันล้านบาท
แหล่งข่าวจากวงการตลาดทุน เปิดเผยกับ “ข่าวหุ้นธุรกิจ” ว่า รายการบิ๊กล็อตดังกล่าวเป็นการขายหุ้นให้กับกองทุนในประเทศไทยและต่างประเทศ เพื่อเป็นการตอกย้ำความเชื่อมั่นในศักยภาพของบริษัทฯ ว่ายังเติบโตอย่างแข็งแกร่ง หลังจากมีการแตกไลน์ธุรกิจอย่างต่อเนื่อง ซึ่งจะช่วยสร้างความมั่นใจให้กับนักลงทุนเพิ่มขึ้นได้